**Ministru kabineta noteikumu projekta „Grozījumi Ministru kabineta 2010. gada 6. aprīļa noteikumos Nr. 343 „Noteikumi par lielgabarīta un smagsvara pārvadājumiem”” sākotnējās ietekmes novērtējuma ziņojums (anotācija)**

|  |
| --- |
| **I Tiesību akta projekta izstrādes nepieciešamība** |
| 1. | Pamatojums | Likuma „Par autoceļiem” 5. panta 6.2 un septītā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Noteikumu projekta mērķis ir samazināt administratīvo slogu un vienkāršot lielgabarīta un smagsvara kravu pārvadājumu atļauju pieprasīšanas, saņemšanas un lietošanas kārtību, paaugstināt lielgabarīta un smagsvara kravu pārvadājumu efektivitāti, kā arī atbrīvot Valsts policijas resursus no tai neraksturīgu funkciju veikšanas.1.1. Noteikumu projekts paredz, ka pārvadātājs atļaujas pieprasījumu var iesniegt rakstveidā (gan elektroniskā veidā, gan papīra formā). Valsts akciju sabiedrība „Latvijas Valsts ceļi” lielgabarīta un smagsvara pārvadājumu atļaujas turpmāk izsniegs rakstveidā vai elektroniskā veidā, ievietojot izsniegto atļauju internetā publiski pieejamā datu bāzē elektronisko lielgabarīta un smagsvara pārvadājumu atļauju reģistrācijas vietnē (<http://lvceli.lv/atlaujas>), ja pārvadātājs rakstveidā izteicis vēlmi saņemt atļauju elektroniskā veidā tiešsaistē. Šajā interneta vietnē publiski būs pieejamas arī atļaujas, kas tās adresātiem izsniegtas rakstveidā.1.2. Noteikumu projektā ir paredzēts, ka turpmāk lielgabarīta un smagsvara kravu pavadīšanai pārvadātāji varēs izmantot savus īpaši aprīkotus pavadošos transportlīdzekļus, bet Valsts policiju paredzēts obligāti iesaistīt tikai gadījumos, ja lielgabarīta vai smagsvara transportlīdzekļa platums pārsniedz 5 m un / vai garums 40 m. Paredzēts pārejas posms, ka līdz 2016. gada 30. septembrim lielgabarīta vai smagsvara transportlīdzekļu (izņemot traktortehniku), kuru platums ir 3,5–4 m vai garums ir 24–30 m, pavadīšanai drīkstēs arī izmantot pavadošo automobili – M1 kategorijas mehānisko transportlīdzekli, kas aprīkots ar oranžām (dzeltenām) bākugunīm.2014. gadā Valsts policija veikusi lielgabarīta un smagsvara kravu pavadīšanu vairāk nekā 120 reižu, tostarp tikai 8 gadījumos (kopā 17 automašīnas) pavadāmo transportlīdzekļu izmēri pārsnieguši 5 m platumu un / vai 40 m garumu, līdz ar to Valsts policijas slodze samazināsies vairāk nekā par 90 % attiecībā uz lielgabarīta un smagsvara kravu pavadīšanu.2. Ministru kabineta 2010. gada 6. aprīļa noteikumos Nr. 343 „Noteikumi par lielgabarīta un smagsvara pārvadājumiem” (turpmāk – Noteikumi) ir nepieciešams aizstāt atsauci uz Ministru kabineta 2004. gada 29. jūnija noteikumu Nr. 571 „Ceļu satiksmes noteikumi” 3. pielikumu ar atsauci uz Ministru kabineta 2015. gada 2. jūnija noteikumu Nr. 279 „Ceļu satiksmes noteikumi” 2. pielikumu.3. Saskaņā ar Noteikumu 6. punktu lielgabarīta un smagsvara pārvadājumu atļauja nav nepieciešama transportlīdzekļiem, kuri veic ceļu uzturēšanas darbus, un transportlīdzekļiem, kuri veic starptautiskos pārvadājumus un kuru faktiskā masa un ass slodze nepārsniedz Ministru kabineta 2004. gada 29. jūnija noteikumos Nr. 571 „Ceļu satiksmes noteikumi” minētos lielumus braukšanai pa valsts galvenajiem autoceļiem, bet pārvadājumi tiek veikti arī pa citiem autoceļiem (ielām). Atbilstoši Noteikumu 2. punktam Noteikumi attiecas uz pārvadājumiem (pārvietošanos pa ceļiem), kuros ar kravu vai pasažieriem vai bez kravas vai pasažieriem pa autoceļu (ielu) braucoša mehāniskā transportlīdzekļa vai tā sastāva izmēri, faktiskā masa vai ass slodze pārsniedz Ministru kabineta 2004. gada 29. jūnija noteikumu Nr. 571 „Ceļu satiksmes noteikumi” 3. pielikumā minētos lielumus.Noteikumus nepieciešams papildināt ar normu, ka atļauja nav jāsaņem mehāniskā transportlīdzekļa, kuram ir bojājumi, vilkšanai uz stāvvietu vai remonta vietu, pretējā gadījumā šiem autovadītājiem rodas nesamērīgs administratīvais slogs, kā arī ir svītrota novecojusi norma par to, ka atļauja nav nepieciešama transportlīdzekļiem, kuri veic starptautiskos pārvadājumus un kuru faktiskā masa un ass slodze nepārsniedz Ministru kabineta 2004. gada 29. jūnija noteikumos Nr. 571 „Ceļu satiksmes noteikumi” minētos lielumus braukšanai pa valsts galvenajiem autoceļiem, bet pārvadājumi tiek veikti arī pa citiem autoceļiem (ielām), jo pašlaik vairs netiek atsevišķi izdalīta pieļaujamā faktiskā masa un ass slodze dažādiem ceļu veidiem. |
| 3. | Projekta izstrādē iesaistītās institūcijas | Satiksmes ministrija, valsts akciju sabiedrība „Latvijas Valsts ceļi” |
| 4. | Cita informācija | Nav. |

|  |
| --- |
| **II Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pārvadātāji, kas veic lielgabarīta un smagsvara kravu pārvadājumus. |
| 2. | Tiesiskā regulējuma ietekme uz tautsaimniecību un administratīvo slogu | Projekta mērķis ir mazināt administratīvo slogu kravu pārvadātājiem un lielgabarīta un smagsvaru atļauju izdošanas procesā pāriet tikai uz elektroniski noformētām atļaujām. Pārvadātājiem vairs nebūs nepieciešama papīra formātā noformēta lielgabarīta un smagsvaru pārvadājumu atļauja, jo tās būs pieejamas elektroniskajā lielgabarīta un smagsvara pārvadājumu atļauju reģistrācijas vietnē (http://lvceli.lv/atlaujas). Piedāvātais risinājums paredz iespēju attālināti veikt visas ar atļaujas pieprasīšanu un saņemšanu saistītās darbības. |
| 3. | Administratīvo izmaksu monetārs novērtējums | Projektam ir šāda administratīvo izmaksu ekonomija:1) Valsts akciju sabiedrības „Latvijas Valsts ceļi” administratīvo izmaksu samazinājums (pieņemot, ka gadā tiktu noformētas (elektroniski) 10000 lielgabarīta un smagsvaru pārvadājumu atļaujas un neviens no pārvadātājiem neprasīs šo atļauju izsniegt rakstveidā) par drukāšanas un papīra izmaksām būs 200 *euro* gadā;2) pārvadātājam administratīvās izmaksas samazināsies par 33,66 *euro* katrā lielgabarīta un smagsvara pārvadājumu atļaujas noformēšanas gadījumā (pieņemot, ka pārvadājuma veicējs – uzņēmējs atrodas apmēram 90 km attālumā no Rīgas (piemēram, Cēsīs) un lielgabarīta un smagsvaru pārvadājumu atļaujas saņemšanai Rīgā tiek izmantots sabiedriskais transports (piemēram, autobuss Cēsis – Rīga – Cēsis) un tas aizņem 6 stundas (pieņemot, ka stundas darba likme personai, kura saņem lielgabarīta un smagsvara pārvadājumu atļauju, ir 4,61 *euro*), savukārt elektroniskās lielgabarīta un smagsvaru pārvadājumu atļaujas pieprasījuma noformēšana aizņems tikai 30 minūtes);3) Iekšlietu ministrijas dienestiem, veicot mazāku skaitu lielgabarīta kravu pavadīšanu, administratīvās izmaksas nemainās. |
| 4. | Cita informācija | Nav. |

|  |
| --- |
| **VI Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts publicēts Satiksmes ministrijas mājas lapā, sadaļā „Izstrādē esošie attīstības plānošanas dokumenti un tiesību akti ”. |
| 2. | Sabiedrības līdzdalība projekta izstrādē | Tika saņemti atzinumi no Latvijas Darba devēju konfederācijas, biedrības “Latvijas Kokrūpniecības Federācija”, biedrības “Zemnieku saeima” un SIA “Cemex”. |
| 3. | Sabiedrības līdzdalības rezultāti | Latvijas Darba devēju konfederācijas, biedrības “Latvijas Kokrūpniecības Federācija”, biedrības “Zemnieku saeima” iebildumi par transportlīdzekļu, ar kuriem pārvadā dalāmas kokmateriālu vai lauksaimniecības produkcijas lielgabarīta vai smagsvara kravas, aprīkošanu ar maršruta kontroles sistēmu un citi iebildumi attiecībā uz lielgabarīta un smagsvara pārvadājumu veikšanu ir ņemti vērā vai par tiem panākta vienošanās starpinstitūciju sanāksmē.SIA “Cemex” iebildums par dalāmu cementa lielgabarīta un smagsvara kravu pārvadāšanu konkrētā maršrutā ir ņemts vērā. |
| 4. | Cita informācija | Nav. |

|  |
| --- |
| **VII Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Satiksmes ministrija, valsts akciju sabiedrība „Latvijas Valsts ceļi”, Valsts policija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Anotācijas III, IV, V sadaļa – projekts šo jomu neskar.

Satiksmes ministrs U. Augulis

Vīza: valsts sekretārs K. Ozoliņš

05.04.2016. 11:04

1055

A. Granīta,

67028157, Andra.Granita@lvceli.lv

D. Suveizda, 67028253

dace.suveizda@sam.gov.lv